Source: https://www.tisr.sk/zakaznicky-servis/otazky-odpovede/zdvihacie-zariadenia/
Timestamp: 2020-04-02 15:50:25+00:00
Document Index: 15351730

Matched Legal Cases: ['§ 1', '§ 4', '§ 8', '§ 8', '§ 5', '§ 4', '§ 7', '§ 16', '§ 15', '§ 1', '§ 15', '§ 15', '§ 16', '§ 15', '§ 15', '§ 16', '§ 1', '§ 4', '§ 8', '§ 2', '§ 13', '§ 7', 'čl. 121', '§ 16', 'čl. 182', '§ 4', 'čl. 182', '§ 17', '§ 15', '§ 15']

Zdvíhacie zariadenia | Technická inšpekcia, a.s.
TISR / Zákaznícky servis / Otázky a odpovede / Zdvíhacie zariadenia
Môže osoba, ktorá má žeriavnický preukaz triedy a podtriedy A1 obsluhovať portálový žeriav s nosnosťou 25 000 kg, ovládaný zo zeme ?
Žeriavnický preukaz triedy a podtriedy A1 oprávňuje obsluhovať mostové žeriavy a zdvíhadlá s motorovým pohonom ovládané zo zeme, s nosnosťou nad 5 t. To znamená, že osoba s preukazom A1 uvedený portálový žeriav nemôže obsluhovať.
Rozdelenie žeriavov a zdvíhadiel z hľadiska obsluhy do tried a podtried určuje STN 27 0143 v článkoch 23 – 25 a v tabuľke 1 (triedy A – F, pričom trieda A má 4 a triedy B – D 3 podtriedy). V článku 24 sú uvedené žeriavy a zdvíhadlá, ktoré nie sú zaradené do tried a môže ich obsluhovať tzv. obsluhovateľ.
Príklady zariadení uvádzané v jednotlivých triedach a podtriedach STN 27 0143 nie sú vyčerpávajúce. Zaradenie ďalších žeriavov a zdvíhadiel do jednotlivých tried a podtried, alebo v odôvodnených prípadoch preradiť zariadenie do inej triedy alebo podtriedy, je oprávnený urobiť revízny technik ZZ.
V prevádzke na opravy a údržbu vozidiel máme umiestnené aj stojanové zdviháky s motorovým pohonom na zdvíhanie vozidiel. Aké doklady sú potrebné k týmto zariadeniam, aké skúšky musia byť vykonané pred ich uvedením do prevádzky, aké kontroly a skúšky musia byť vykonávané počas prevádzky a ktoré predpisy sa na tieto zariadenia vzťahujú ?
Stojanový zdvihák je určeným výrobkom podľa § 1 ods. 1 písm. a) NV SR č. 436/2008 Z. z. a aj vyhradeným technickým zariadením zdvíhacím skupiny Bd3 podľa II. časti prílohy č. 1 k vyhl. č. 508/2009 Z. z. Toto servisné zdvíhacie zariadenie je uvedené aj v prílohe IV Smernice Európskeho parlamentu a Rady 2006/42/ES, preto výrobca alebo jeho splnomocnenec pred uvedením tohto strojového zariadenia na trh alebo do prevádzky musí uplatniť postup podľa § 4 a § 8 NV č. 436/2008 Z. z.
Okrem uvedených nariadení vlády a vyhlášky sa na tieto zariadenia vzťahujú najmä STN EN 1494+A1 (27 0650), STN EN 1493+A1 (27 0809), STN 27 0808 a STN 27 0881. V prípade, že nebolo vykonané posúdenie zhody a teda nie je ani vyhlásenie o zhode, jednotlivé úkony uvedené v § 8 NV SR č. 436/2006 Z. z. môže na základe žiadosti vykonať aj Technická inšpekcia a.s. Detailné podmienky súvisiace s takýmto postupom je potrebné prerokovať na príslušnom pracovisku TI. Kontaktné údaje nájdete TU.
Pri výťahoch, ktoré sú trvalo zabudované v budovách a iných stavbách, niektorí odberatelia požadujú od dodávateľa, pri uvádzaní výťahov na trh alebo do prevádzky, aj odovzdanie originálov certifikátov, vypracovaných autorizovanou osobou. Je takáto požiadavka opodstatnená ?
V zmysle § 5 zákona č. 56/2018 Z. z. v znení neskorších predpisov a § 4, § 7 a nariadenia vlády SR č. 235/2015 Z. z. v znení neskorších predpisov nie je takáto požiadavka opodstatnená. Výrobca alebo jeho splnomocnenec alebo dovozca je povinný vydať písomné vyhlásenie o zhode s technickými predpismi podľa prílohy č. 2 k uvedenému NV, v ktorom okrem iného uvedie aj odkazy na príslušné certifikáty vydané autorizovanou osobou.
Chcem vykonávať odborné prehliadky a odborné skúšky vyhradených zdvíhacích zariadení pre inú fyzickú osobu alebo pre inú právnickú osobu. Mám platné osvedčenie vydané v zmysle § 16 vyhlášky č. 508/2009 Z. z., som podnikateľom, ale nie som zamestnávateľom. Musím mať na tieto činnosti oprávnenie podľa zákona č. 124/2006 Z. z. v znení neskorších predpisov?
Revízny technik (odborný pracovník), ktorý je podnikateľom ale nie je zamestnávateľom, môže uvedené odborné prehliadky a odborné skúšky vykonávať bez oprávnenia, ak je odborne spôsobilý na ich vykonávanie a odbornú spôsobilosť preukazuje platným osvedčením. Vyplýva to z § 15 ods. 9 zákona č. 124/2006 Z. z. v znení neskorších predpisov.
Ďalšie podrobnosti Vám radi poskytneme na našich pracoviskách.
Aké základné požiadavky platia pre navrhovanie, výrobu, posudzovanie zhody a uvádzanie na trh a uvádzanie do prevádzky pracovných plošín (košov) pre priemyselné čelné vysokozdvižné vozíky (ďalej len „vysokozdvižné vozíky“) a pracovných plošín (závesných košov) pre žeriavy ?
Predmetné pracovné plošiny (koše) určené pre vysokozdvižné vozíky a pracovné plošiny určené pre žeriavy (ďalej len „pracovné plošiny“) možno považovať v zmysle § 1 ods.1 písm. b) nariadenia vlády SR č. 436/2008 Z. z. (ďalej len „NV“) za vymeniteľné prídavné zariadenia, t.j. zariadenia upravujúce funkciu stroja alebo skupiny strojov, ktoré sa uvádzajú na trh (resp. do prevádzky) na pripájanie k zdvíhacím zariadeniam samotnou obsluhou.
Na označovanie VZZ pri výrobe zariadení sa taktiež nevyžaduje oprávnenie v zmysle zákona. Dobrovoľné overenie odbornej spôsobilosti na označovanie môže súčasťou dobrovoľného overenia odbornej spôsobilosti na výrobu VZZ.
Na odborné prehliadky a odborné skúšky VZZ vykonávané pre inú fyzickú osobu alebo pre inú právnickú osobu sa vyžaduje oprávnenie v zmysle § 15 ods. 1 zákona. Ak ale túto činnosť vykonáva fyzická osoba, ktorá je podnikateľom a nie je zamestnávateľom, môže ju v zmysle § 15 ods.9 zákona vykonávať bez oprávnenia, ak je odborne spôsobilá na jej vykonávanie a odbornú spôsobilosť preukazuje osvedčením podľa § 16 zákona.
Na opravy VZZ vykonávané pre inú fyzickú osobu alebo pre inú právnickú osobu sa vyžaduje oprávnenie v zmysle § 15 ods. 1 zákona. Fyzická osoba, ktorá je podnikateľom a nie je zamestnávateľom, môže túto činnosť vykonávať v zmysle § 15 ods.9 zákona taktiež bez oprávnenia, ak je odborne spôsobilá na jej vykonávanie a odbornú spôsobilosť preukazuje dokladom podľa § 16 zákona.
Opravy VZZ zahŕňajú tieto činnosti :
Rozoberanie a skladanie VZZ na účely opravy, preventívnej opravy a údržby a vykonávanie opravy a údržby VZZ (OU). Za opravu a údržbu sa nepovažujú prípady, v ktorých sa napr. vykonávajú úkony podľa návodu výrobcu na obsluhu a údržbu.
Rozoberanie a skladanie VZZ na účely rekonštrukcie (R) – oprava a zásah do už zostaveného VZZ, pri ktorej sa menia parametre, funkcia alebo účel VZZ oproti pôvodnému stavu.
Skladanie VZZ do funkčného celku na mieste jeho budúcej prevádzky – montáž (M). Zostavenie jednotlivých častí VZZ, skladajúcich sa napr. z rôznych aj určených výrobkov, do funkčného celku na mieste jeho budúcej prevádzky, podľa technickej alebo projektovej dokumentácie. Za takúto montáž sa nepovažuje skladanie – montáž určených výrobkov a zariadení v procese výroby v priestoroch výrobcu alebo dodávateľa a ani činnosti definované v moduloch posudzovania zhody určených výrobkov, ktoré sa vykonávajú na mieste budúcej prevádzky (ako napr. záverečná inšpekcia výťahu alebo modul G podľa nariadenia vlády SR č. 571/2001 Z. z. v znení NV SR č. 327/2003 Z. z.).
Ďalšie podrobnosti a údaje súvisiace s overovaním odbornej spôsobilosti a podmienkami vydávania oprávnení Vám radi poskytneme na našich pracoviskách.
Aké technické predpisy sa vzťahujú na zdvíhadlo pri jeho uvádzaní na trh alebo uvádzaní do prevádzky ?
Zdvíhadlo (kladkostroj) – mechanizmus na zdvíhanie bremena s poháňaným alebo nepoháňaným pojazdom, použitý ako ucelená jednotka (definícia podľa STN ISO 4306-1) – je určeným výrobkom v zmysle § 1 ods.1 písm. a) nariadenia vlády SR č. 436/2008 Z. z. (ďalej len „NV“). Pri jeho uvádzaní na trh alebo uvádzaní do prevádzky sa postupuje podľa § 4 a § 8 NV a nevzťahujú sa naň ustanovenia vyhl. č. 508/2009 Z. z. (pozri § 2 ods. 2). Základné požiadavky na bezpečnosť a ochranu zdravia a bezpečnosť týkajúce sa návrhu a konštrukcie tohto zariadenia sú uvedené v prílohe I Smernice Európskeho parlamentu a Rady 2006/42/ES (ďalej len „Smernica).
V minulosti platné normy za určitých podmienok dovoľovali používanie osobných výťahov bez kabínových dverí (stanovená maximálna rýchlosť zdvihu, vzdialenosť medzi okrajom podlahy a čelnou stenou šachty po celej výške zdvihu, hladká čelná stena šachty). Prax však ukázala, že tieto podmienky neboli z hľadiska bezpečnosti dostatočné, často dochádzalo k poškodeniu čelnej steny šachty, vplyvom opotrebovania vodiacich čeľustí kabíny alebo deformácie vodidiel kabíny aj k zväčšeniu maximálnej dovolenej vzdialenosti medzi okrajom podlahy kabíny a čelnou stenou, vyskytovali sa úrazy, žiaľ aj smrteľné, najmä u detí, a to v niektorých prípadoch aj pri dodržaní všetkých podmienok, stanovených vtedy platnými normami ! Z uvedených dôvodov už normy STN EN 81-1 a STN EN 81-2 z januára 1993 stanovili, že kabíny musia mať dvere. Tieto požiadavky sú aj v súčasne platných STN EN 81-1+AC a STN EN 81-2+AC z decembra 2000. V októbri 2004 vyšla STN EN 81-80, ktorá určuje pravidlá na zvyšovanie bezpečnosti v jestvujúcich výťahoch. Ak kabína nemá dvere, norma určuje opatrenia, ktoré je potrebné vykonať v zmysle spomínaných STN EN.
Všeobecne platí zásada, že na zariadenia sa vzťahujú tie predpisy a normy, ktoré boli platné v čase ich uvádzania do prevádzky. To znamená, že vo Vašom prípade sa výťah posudzuje podľa vtedy platnej ČSN, ktorá prevádzku výťahov bez kabínových dverí dovoľovala, pri dodržaní stanových podmienok. Ak tieto podmienky dodržané nie sú, je potrebné vykonať modernizáciu výťahu, prípadne aj jeho výmenu, v súlade so súčasnými predpismi a normami. Posúdenie bezpečnosti a technického stavu výťahu z hľadiska potrebnej modernizácie sa vykonáva podľa STN EN 81-80 a v prípade záujmu Vám ho môže vykonať Technická inšpekcia a.s. na základe objednávky.
Ako vlastníci spoločného zariadenia – výťahu – vo Vašom bytovom dome rozhodujete o vykonaní prác, teda aj o modernizácii výťahu. Pri tomto rozhodovaní si treba uvedomiť Vašu zodpovednosť za bezpečnosť výťahu, vyplývajúcu z § 13 zákona č. 124/2006 Z. z. v znení neskorších predpisov.
Záverom chceme zdôrazniť túto dôležitú skutočnosť : Existujú viaceré technické a konštrukčné riešenia kabínových dverí, z ktorých väčšina vnútorný priestor kabíny nezmenší alebo zmenší len minimálne, takže problémy, ktoré uvádzate nevzniknú a výťah je možné používať tak, ako pri pôvodnej úprave (bez kabínových dverí), avšak pri vyššej bezpečnosti. Riešenie s dvojkrídlovými dverami pri výťahoch nosnosti 250 kg, resp. 320 kg je z hľadiska prevádzkového komfortu najmenej vhodné.
Zamestnávateľ je povinný pravidelne, zrozumiteľne a preukázateľne oboznamovať každého zamestnanca s právnymi predpismi a ostatnými predpismi na zaistenie bezpečnosti a ochrany zdravia pri práci, zásadami bezpečnej práce, zásadami ochrany zdravia pri práci, atď. (pozri § 7 zákona č. 124/2006 Z. z. v znení neskorších predpisov).
Pravidelnosť opakovaného oboznamovania musí byť upravená vnútorným predpisom tak, aby sa vykonávalo najmenej raz za 2 roky, ak právne predpisy a ostatné predpisy na zaistenie bezpečnosti a ochrany zdravia pri práci neustanovujú kratší čas. Obsah a pravidelnosť opakovaného oboznámenia musia byť prispôsobené charakteru práce vykonávanej zamestnancom, jeho pracovisku a iným okolnostiam, ktoré sa týkajú výkonu práce, najmä pracovným prostriedkom, pracovným postupom, novým alebo zmeneným nebezpečenstvám a ohrozeniam. Podobné požiadavky stanovuje napr. aj čl. 121 STN 27 0143 na opakované školenia žeriavnikov, viazačov a obsluhovateľov.
Okrem uvedeného pravidelného oboznamovania každá fyzická osoba, ktorá má osvedčenie alebo preukaz na obsluhu alebo opravy vyhradených zdvíhacích zariadení alebo viazanie bremien, je povinná každých 5 rokov absolvovať aktualizačnú odbornú prípravu, v súlade s ustanoveniami § 16 zákona č. 124/2006 Z. z. v znení neskorších predpisov a bodov 03.2, 03.3 a 03.4 prílohy č. 4 k vyhláške č. 356/2007 Z. z. Osvedčenie alebo preukaz stráca platnosť, ak fyzická osoba túto aktualizačnú odbornú prípravu neabsolvuje.
Ku dňu 1.4.2010 boli zrušené normy "STN 73 2601 – Zhotovovanie oceľových konštrukcií" a "STN 73 5130 – Žeriavové dráhy", ktoré riešili problematiku kontroly oceľových kontrukcií žeriavov a ich dráh. Podľa STN 73 2601 čl. 182 až 187 sa vykonávali preventívne a podrobné prehliadky oceľových konštrukcií žeriavov a žeriavových dráh v určitých lehotách. V prílohe 1 tejto normy boli zaradené žeriavy a žeriavové dráhy do výrobných skupín, najmä z dôvodu, že táto norma bola koncipovaná predovšetkým pre problematiku výroby a montáže oceľových konštrukcií. Žeriavy a žeriavové dráhy, ktoré boli zaradené podľa použitia do zdvihových tried „c“ a „d“ podľa STN 27 0103, boli v skupine A, žeriavy a žeriavové dráhy zaradené do tried „a“ a „b“ boli v skupine B. Podľa zaradenia do výrobných skupín boli určené lehoty preventívnych a podrobných prehliadok oceľových konštrukcii (ďalej len OK).
Aká je situácia dnes? Norma STN 73 2601 bola nahradená normou STN EN 1090-2: 2009, a v súčasnosti platnou STN EN 1090-2+A1: 2012. Zatriedenie OK obecne a teda i OK žeriavov a žeriavových dráh je založené na inej koncepcii a tou je trieda následkov z ich zlyhania. Zatriedenie vychádza z EN 1990-2 príloha B, ktorá poskytuje triedy následkov podľa diferencovanej spoľahlivosti v troch úrovniach: CC1, CC2 a CC3 (Tab. 1).
Vo všetkých bežných prevádzkových podmienkach môžeme u žeriavov a žeriavových dráh uvažovať s triedou CC2 t.j. stredné následky s ohľadom na stratu ľudských životov alebo značné následky ekonomické či následky z prostredia (ide napr. o bežné výrobné haly, montážne a údržbárske dielne a pod.).
Tab.1 Orientačné zaradenie OK žeriavov a ŽD do tried následkov
Triedy následkov
Príklady OK žeriavov a ŽD
Veľké následky s ohľadom straty ľudských životov alebo veľmi významné následky ekonomické, sociálne alebo pre prostredie
Rozsiahle výrobné linky (automobilový priemysel, ťažký priemysel), zásobníky chemických látok ( chemické prevádzky), zlievarne, strojovne v elektrárenských a povrchových prevádz. baní
Stredné následky s ohľadom na straty ľudských životov alebo značné následky ekonomické, sociálne alebo pre prostredie
Bežné výrobné a údržbárske prevádzky, továrenské haly, ústredné sklady
Malé následky s ohľadom na straty ľudských životov alebo malé/zanedbateľné následky ekonomické, sociálne alebo pre prostredie
Opravovne poľnohospodárskej techniky, (budovy pre skladovacie účely)
Iné zatriedenie môže nastať vtedy, ak ide o prevádzky s možnými veľkými stratami na ľudských životoch alebo významnými stratami ekonomickými alebo na prostredí alebo ich kombinácia. V takom prípade je nutné zaradiť OK žeriava a žeriavovej dráhy do najvyššej triedy následkov – CC3. Opačným príkladom je zaradenie OK žeriavov a žeriavových dráh do triedy následkov CC1. To je trieda s malými následkami na stratách na životoch resp. s malými alebo zanedbateľnými následkami ekonomickými. Príklady sú uvedené v tabuľke 1.
Zatriedenie OK žeriavov a žeriavových dráh by malo byť uvedené v sprievodnej technickej dokumentácií. U novších a nových zariadení to mal zapracovať výrobca, ktorý v súlade s § 4 ods. 1 a 2 zák. č. 124/2006 Z.z. v znení neskorších predpisov je to povinný pri návrhu zariadení urobiť. V prípade, že v sprievodnej technickej dokumentácii toto zatriedenie nie je vykonané, mal by prevádzkovateľ toto zatriedenie vykonať s pomocou odborne spôsobilých osôb (napr. analýzou rizík za účasti revízneho technika, bezpečnostného technika, vedúceho prevádzky, vedúceho údržby a pod., alebo to zadať firme, ktorá má oprávnenie na montáž, rekonštrukciu, opravy a údržbu žeriavov a žeriavových dráh).
Zrušením STN 73 2601 sa v podstate prestali vykonávať kontroly OK žeriavov a žeriavových dráh podľa tejto normy. Ako by sa teda malo postupovať ďalej pri kontrole OK?
OK žeriavov a žeriavových dráh vyrobených pred 1.4.2010
Prevádzkovateľ analýzou zatriedi OK podľa triedy následkov do skupiny CC1, CC2 alebo CC3 a k tomu priradí lehoty pre prehliadky OK
Prevádzkovateľ dodrží podmienky stanovené výrobcom a bude vykonávať preventívne a podrobné prehliadky v lehotách ako je to stanovené v technickej dokumentácii, na ktorú sa v písomnom zázname z prehliadky odvolá ( v podstate dodrží pôvodnú STN 73 2601).
OK žeriavov a žeriavových dráh vyrobených po 1.4.2010
Prevádzkovateľ analýzou zatriedi OK podľa triedy následkov do skupiny CC1, CC2 alebo CC3 a k tomu priradí lehoty pre prehliadky OK pokiaľ to už výrobca nestanovil v technickej dokumentácii
Prevádzkovateľ vykonáva prehliadky OK podľa lehôt a v rozsahu stanoveným výrobcom v sprievodnej technickej dokumentácii
Pre trvalé žeriavové dráhy zaradené do skupiny Aa podľa vyhl. č. 508/2009 Z.z. v prílohe č. 7 sú určené lehoty pre odborné prehliadky a odborné skúšky, ktoré nekolidujú s lehotami žeriavov ale keďže sú častejšie (odborná prehliadka 1 x ročne), môžeme túto lehotu využiť na preventívnu prehliadku OK.
Keďže k STN EN 1090 -2 nebola prijatá národná norma, ktorá by riešila problematiku kontrol OK v prevádzke, lehoty kontrol OK ako aj ich rozsah by mali teda vyplývať zo zatriedenia OK do tried následkov a určí ich výrobca v sprievodnej technickej dokumentácii u nových zariadení alebo prevádzkovateľ u starších zariadení, pokiaľ nie sú uvedené v sprievodnej technickej dokumentácii.
Uvediem dva príklady vykonávania kontrol OK podľa jedného predpisu v SR a podľa normy platnej v Českej republike:
Vyhl. MDPaT SR č. 205/2010 Z.z. stanovuje pre zdvíhacie zariadenia a lanové dráhy lehotu na kontrolu OK 1 x za 5 rokov. Nerieši rozdiel medzi preventívnou a podrobnou prehliadkou
Česká republika prijala národnú normu ČSN 73 2604, ktorá nadväzuje na ČSN EN 1090-2+A1 a v nej rieši aj intervaly a rozsah prehliadok OK počas prevádzky už podľa triedy následkov (tab. 2).
Tab. 2 Intervaly prehliadok OK
Typ prehliadky
Trieda následkov
Bežná prehliadka
Podrobná prehliadka
Podľa odporučenia bežnej alebo mimoriadnej prehliadky
min. 10 rokov
Tieto príklady môžu slúžiť ako návod na zapracovanie prehliadok OK žeriavov a žeriavových dráh do organizačných smerníc, ktoré riešia problematiku opráv, údržby a kontrol OK , tak ako to vyžadujú predpisy na zaistenie bezpečnosti a ochrany zdravia pri práci.
Rozsah kontrol OK žeriavov a žeriavových dráh závisí od toho, či ostaneme pri pôvodnej terminológii t.j. preventívne prehliadky a podrobné prehliadky. V takom prípade môžeme využiť rozsah kontrol podľa ustanovení čl. 182 až 188 neplatnej normy STN 73 2601 doplnený o prípadné technické podmienky výrobcu. Túto normu však do zápisu s kontroly neuvedieme, keďže je neplatná. U OK žeriavových dráh zatriedených do triedy následkov CC3 však odporúčam vykonať v rámci prehliadky aj zameranie žeriavových dráh v lehote 1 x za 5 rokov.
Týmito informáciami chceme poukázať na možný postup pri kontrole oceľových konštrukcii žeriavov a žeriavových dráh po skončení platnosti STN 73 2601. Revízny technici, ktorý majú dostatočné skúsenosti s touto činnosťou, by mali byť nápomocní prevádzkovateľom pri riešení problematiky týkajúcej sa kontrol OK žeriavov a žeriavových dráh vrátane jej zakomponovania do organizačných smerníc.
Výchovu a vzdelávanie osôb na obsluhu mobilného žeriava výložníkového typu a vežového žeriava výložníkového typu zabezpečuje aj Technická inšpekcia a.s., a to v rozsahu 12 hodín na každý z týchto žeriavov, v súlade s bodom 03.2 prílohy č. 4 k vyhláške č. 356/2007 Z. z. Bližšie informácie o termínoch, podmienkach a cene, ako aj prihlášku nájdete na tejto webovej stránke v adresári: Vzdelávanie – Odborné prípravy – osôb na obsluhu ZZ.
Platí preukaz na obsluhu mobilného žeriava alebo vežového žeriava, vydaný v SR, aj v Rakúsku, prípadne v iných krajinách Európskej únie ?
Platnosť preukazu na obsluhu mobilného žeriava alebo vežového žeriava, ktorý vydáva aj Technická inšpekcia a.s. v zmysle § 17 ods. 1 písm. b) vyhlášky č. 508/2009 Z. z. možno rozšíriť tak, aby mal aj medzinárodnú platnosť. Bližšie informácie o postupe pri získavaní takéhoto medzinárodne platného preukazu môžete získať na miestne príslušnom pracovisku Technickej inšpekcie a.s., pod ktoré patríte. Zoznam pracovísk s konkrétnymi kontaktnými osobami, telefónnymi číslami a adresami nájdete na tejto webovej stránke.
V minulosti platné normy za určitých podmienok dovoľovali aj používanie osobných výťahov bez kabínových dverí (stanovená maximálna rýchlosť zdvihu, vzdialenosť medzi okrajom podlahy a čelnou stenou šachty po celej výške zdvihu, hladká čelná stena šachty). Prax však ukázala, že tieto podmienky neboli z hľadiska bezpečnosti dostatočné, často dochádzalo k poškodeniu čelnej steny šachty, vplyvom opotrebovania vodiacich čeľustí kabíny alebo deformácie vodidiel kabíny aj k zväčšeniu maximálnej dovolenej vzdialenosti medzi okrajom podlahy kabíny a čelnou stenou, vyskytovali sa úrazy, žiaľ aj smrteľné, najmä u detí, a to v niektorých prípadoch aj pri dodržaní všetkých podmienok, stanovených vtedy platnými normami! Z uvedených dôvodov už normy STN EN 81-1 a STN EN 81-2 z januára 1993 stanovili, že kabíny musia mať dvere. Tieto požiadavky sú aj v neskorších zmenách uvedených noriem, ako aj v súčasne platnej norme STN EN 81-20 z marca 2015.
Všeobecne platí zásada, že na zariadenia sa vzťahujú tie predpisy a normy, ktoré boli platné v čase ich uvádzania do prevádzky. To znamená, že vo Vašom prípade sa výťah posudzoval podľa vtedy platnej normy, ktorá prevádzku výťahov bez kabínových dverí dovoľovala pri dodržaní stanovených podmienok. Vo Vašom prípade tieto podmienky zrejme neboli dodržané, preto aj kabína má kabínové dvere.
V októbri 2004 vyšla STN EN 81 - 80, ktorá stanovuje pravidlá na zvyšovanie bezpečnosti v jestvujúcich výťahoch. Norma určuje opatrenia, ktoré je potrebné vykonať v zmysle spomínaných STN EN. Ak máte záujem o nestranné odborné posúdenie technického stavu Vášho výťahu z hľadiska bezpečnosti v zmysle tejto normy, môžete si ho objednať na územne príslušnom pracovisku Technickej inšpekcie a.s. – kontaktné údaje sú na tejto webovej stránke.
Záverom chceme zdôrazniť túto dôležitú skutočnosť :
Existujú viaceré technické a konštrukčné riešenia kabínových dverí, z ktorých väčšina vnútorný priestor kabíny nezmenší alebo zmenší len minimálne, takže problémy, ktoré uvádzate nevzniknú a výťah je možné používať prakticky tak, ako bez kabínových dverí, avšak pri vyššej bezpečnosti. Riešenie s dvojkrídlovými dverami pri výťahoch nosnosti 250 kg, 320 kg, resp. 350 kg je z hľadiska prevádzkového komfortu najmenej vhodné.
Naša firma predáva rôzne prostriedky na viazanie a zavesenie bremien a ručné kladkostroje. Zákazníci sa na nás obracajú so žiadosťou o preskúšavanie týchto prostriedkov a kladkostrojov po určitej dobe používania. Potrebujeme na takúto činnosť nejaké oprávnenie ?
Prostriedky na viazanie a zavesenie bremien a kladkostroje s ľudským pohonom s nosnosťou do 1 000 kg vrátane sú podľa II. časti prílohy č. 1 k vyhláške č. 508/2009 Z. z. zaradené do skupiny Ca, resp. Cd a nie sú považované za vyhradené technické zariadenia. To znamená, že na vykonávanie odborných prehliadok a odborných skúšok týchto zariadení nie je potrebné oprávnenie podľa § 15 zákona č. 124/2006 Z. z. v znení neskorších predpisov.
Podľa spomínanej II. časti prílohy č. 1 kladkostroje s ručným pohonom s nosnosťou nad 5 000 kg sú zaradené do skupiny Aa, s nosnosťou od 1 000 kg do 5 000 kg vrátane do skupiny Bb a sú považované za vyhradené technické zariadenia. To znamená, že na vykonávanie odborných prehliadok a odborných skúšok týchto zariadení pre inú fyzickú osobu alebo pre inú právnickú osobu zamestnávateľ musí mať oprávnenie podľa § 15 zákona č. 124/2006 Z. z. v znení neskorších predpisov.
Aa, ak majú nosnosť nad 1 000 kg,
Ba, ak majú nosnosť do 1 000 kg vrátane.